KIRJALLINEN KYSYMYS P-3202/00 esittäjä(t): Erik Meijer (GUE/NGL) komissiolle. Yhdysvaltojen asettamat esteet Irakia koskeville Euroopan humanitaarisille aloitteille ja Un avion pour l'Iraq -lennolle.



Virallinen lehti nro 151 E , 22/05/2001 s. 0093 - 0094



KIRJALLINEN KYSYMYS P-3202/00 esittäjä(t): Erik Meijer (GUE/NGL) komissiolle (6. lokakuuta 2000) Aihe: Yhdysvaltojen asettamat esteet Irakia koskeville Euroopan humanitaarisille aloitteille ja Un avion pour l'Iraq -lennolle 1. Onko komissio tietoinen 126 tunnetun eurooppalaisen, joiden joukossa parlamentaarikkoja Ranskasta, Saksasta, Italiasta ja Alankomaista, aloitteesta vierailla Irakissa 29. syyskuuta nk. Lentokone Irakiin -kampanjan (Un avion pour l'Iraq) yhteydessä saadakseen paremman kuvan tilanteesta, jossa maan väestö elää Saddam Husseinin regiimin vastaisen pitkäaikaisen saarron seurauksena? 2. Onko komissio tietoinen, että Irakiin suuntautuvaa lentoa ei kuitenkaan ole voitu vielä toteuttaa, koska belgialainen lentoyhtiö Bruxelles International kieltäytyi viime hetkellä välittämästä sovittua lentoa, josta oli ilmoitettu ajoissa Yhdistyneiden Kansakuntien seuraamuskomitealle, Pariisin Roissy-Charles de Gaulle -lentokentältä? 3. Kampanjan osallistujien mukaan syynä lennon perumiselle oli Yhdysvaltain hallituksen Belgian hallitukselle antama tiedonanto, jonka mukaan kyseistä lentoyhtiötä rangaistaisiin perumalla sen yhdysvaltalaiset laskeutumisoikeudet. Onko komissiolla tietoja, joiden perusteella tämä voidaan todentaa? Jos ei, onko komissio valmis aloittamaan asiaa koskevat tutkimukset? 4. Onko komissiolle tiedotettu tai sen kanssa neuvoteltu asiasta jollain tavalla? Jos näin on, minkä kannan se on ottanut? 5. Katsooko komissiokin, että se, että Yhdysvaltain hallitus soveltaa Irakia vastaan tiukempaa saartoa kuin YK:ssa on sovittu, ei saa johtaa siihen, että muut valtiot EU:n jäsenvaltiot mukaan lukien pakotetaan yksipuolisesti hyväksymään Yhdysvaltojen kanta? 6. Katsooko komissiokin, että kaikki eurooppalaisiin yrityksiin kuljetusyritykset mukaan lukien kohdistuva painostus, jonka tarkoituksena on kysymyksessä 5 tarkoitetun Yhdysvaltain näkemyksen hyväksyminen, on laitonta? 7. Kuinka komissio aikoo varmistaa, että humanitaaristen yhteyksien luomiselle Irakin väestön kanssa ei enää tästä lähtien aseteta esteitä, jotka eivät perustu asianomaisten kansallisvaltioiden, Euroopan unionin tai Yhdistyneiden Kansakuntien päätöksentekoon, kun otetaan huomioon Euroopan parlamentin huhtikuussa 2000 antamat päätöslauselmat Irakista (B5-0342/2000, B5-0349/2000, B5-0365/2000 ja B5-0374/2000), joissa kehotetaan lopettamaan saarto välittömästi siviiliväestön dramaattisen tilan vuoksi ja koska sillä ei ole vaikutusta Irakia hallitsevaan regiimiin? 8. Onko komissio valmis kun otetaan huomioon kysymyksessä 7 mainitut Euroopan parlamentin päätöslauselmat antamaan vastedes aktiivisesti tukensa humanitäärisille yhteyksille Irakin väestön kanssa ja katsomaan, että lähitulevaisuudessa toteutettavaksi suunniteltu korvaava lento Irakiin voidaan todella tehdä? Christopher Pattenin komission puolesta antama vastaus (27. lokakuuta 2000) Komissio on saanut useista raporteista tiedon siitä, että 126 eurooppalaista aikoi lentää tilauslennolla vierailulle Irakiin 29. syyskuuta 2000 ja siitä, että kyseinen lento peruutettiin viime hetkellä Roissy-Charles de Gaulle -lentokentällä. Raporteissa ei ole selvästi todettu lennon peruuttamisen syitä. Se on kyseisen lentoyhtiön sekä Belgian ja Ranskan (lennon lähtömaiden) ilmailuviranomaisten välinen asia. Irakin ja ulkomaailman suhteita säätelevistä pakotteista on keskusteltu paljon ja niiden tulkinnasta ollaan erimielisiä erityisesti Irakin lentojen sallimisen osalta. Yhteisön ja Irakin välisistä lennoista säädetään neuvoston asetuksessa (EY) N:o 2465/96(1), että ne ovat sallittuja ainoastaan, jos YK:n turvallisuusneuvoston Irakin vastaisten pakotteiden komitea on antanut niihin luvan. Komitealta pyydetään lupia yleensä jäsenvaltioiden viranomaisten välityksellä, joten komissio ei tavallisesti ole missään tekemisissä yksittäisiä lentoja koskevien päätösten kanssa. Yhteisö on toimittanut Irakille vuodesta 1991 lähtien runsaasti humanitaarista apua, yhteensä 242 miljoonalla eurolla. Apua on jatkettu tänäkin vuonna 8,5 miljoonan euron määrärahalla. Avun toimittamisesta vastaavat eurooppalaiset valtiosta riippumattomat järjestöt ja YK:n elimet YK:n hyväksymien pakotteiden asettamissa rajoissa. Yhteisö kannattaa kaikkia näihin puitteisiin sopivia humanitaarisen avun aloitteita, joista on hyötyä Irakin väestölle, muun muassa humanitaarisia lentoja Irakiin. (1) EYVL L 337, 27.12.1996.